CELEX: 32021D1028
Language: fi
Date: 2021-06-21 00:00:00
Title: Komission täytäntöönpanopäätös (EU) 2021/1028, annettu 21 päivänä kesäkuuta 2021, toimenpiteistä Euroopan parlamentin ja neuvoston asetuksen (EU) 2018/1240 soveltamiseksi ETIAS-keskusjärjestelmässä oleviin tietoihin pääsyn, niiden muuttamisen, poistamisen ja ennen määräaikaa poistamisen osalta

24.6.2021   
               
               
                  FI
               
               
                  Euroopan unionin virallinen lehti
               
               
                  L 224/31
               
            
         KOMISSION TÄYTÄNTÖÖNPANOPÄÄTÖS (EU) 2021/1028,
         annettu 21 päivänä kesäkuuta 2021,
         toimenpiteistä Euroopan parlamentin ja neuvoston asetuksen (EU) 2018/1240 soveltamiseksi ETIAS-keskusjärjestelmässä oleviin tietoihin pääsyn, niiden muuttamisen, poistamisen ja ennen määräaikaa poistamisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta 12 päivänä syyskuuta 2018 annetun Euroopan parlamentin ja neuvoston asetuksen (EU) 2018/1240 (1) ja erityisesti sen 73 artiklan 3 kohdan kolmannen alakohdan b alakohdan i ja ii luetelmakohdan,
         sekä katsoo seuraavaa:
         
                     (1)
                  
                  
                     Asetuksella (EU) 2018/1240 perustetaan Euroopan matkustustieto- ja -lupajärjestelmä, jäljempänä ’ETIAS-tietojärjestelmä’, jota sovelletaan jäsenvaltioiden alueelle pyrkiviin viisumipakosta vapautettuihin kolmansien maiden kansalaisiin.
                  
               
                     (2)
                  
                  
                     Ennen ETIAS-tietojärjestelmän kehittämistä on tarpeen hyväksyä toimenpiteitä järjestelmän teknistä toteuttamista varten.
                  
               
                     (3)
                  
                  
                     Tässä päätöksessä vahvistettuja toimenpiteitä olisi täydennettävä ETIAS-tietojärjestelmän teknisillä eritelmillä. Vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan Euroopan unionin viraston (eu-LISA), olisi voitava määrittää tässä päätöksessä vahvistettujen toimenpiteiden avulla ETIAS-tietojärjestelmän fyysinen arkkitehtuuri ja järjestelmän tekniset eritelmät sekä kehittää ETIAS-tietojärjestelmää.
                  
               
                     (4)
                  
                  
                     ETIAS-tietojärjestelmän tekniseen kehittämiseen ja toteutukseen olisi kuuluttava se, miten viranomaiset pääsevät ETIAS-keskusjärjestelmän tietoihin sekä muuttavat ja poistavat niitä.
                  
               
                     (5)
                  
                  
                     Kun on kyse rajaviranomaisten pääsystä järjestelmään matkustuslupatilannetta koskevan tiedon saamiseksi rajoilla, maahanmuuttoviranomaisten pääsystä järjestelmään jäsenvaltioiden alueelle tulon tai siellä oleskelun edellytysten tarkistamiseksi, keskusyhteyspisteiden pääsystä järjestelmään lainvalvontatarkoituksessa ja kansallisten ETIAS-yksiköiden pääsystä järjestelmään tiedostojen hakemista varten riskinarvioinnin tueksi, tällainen pääsy olisi myönnettävä sellaisen teknisen rajapinnan kautta, joka mahdollistaa kansallisten rajainfrastruktuurien, keskusyhteyspisteiden, maahanmuuttoviranomaisten kansallisten järjestelmien ja muiden EU:n tietojärjestelmien tai kansallisten järjestelmien pääsyn ETIAS-keskusjärjestelmään. Eu-LISAn kehittämiin teknisiin eritelmiin olisi sisällyttävä rajapinnan määrittelyasiakirja, jossa kuvataan ETIAS-keskusjärjestelmän sekä muiden EU:n tietojärjestelmien ja kansallisten järjestelmien välinen tekninen rajapinta.
                  
               
                     (6)
                  
                  
                     Euroopan parlamentin ja neuvoston asetuksen (EU) 2019/817 (2) 6 artiklan nojalla perustetun eurooppalaisen hakuportaalin toiminnan alusta lähtien rajaviranomaisten, maahanmuuttoviranomaisten ja keskusyhteyspisteiden olisi tehtävä haut tätä eurooppalaista hakuportaalia käyttäen.
                  
               
                     (7)
                  
                  
                     Kun on kyse pääsystä järjestelmään hakemusten manuaalista käsittelyä varten, myös tilanteessa, jossa Europol antaa lausuntoja kansallisille ETIAS-yksiköille, tai ETIAS-keskusyksikön ja kansallisten ETIAS-yksiköiden pääsystä järjestelmään tietojen muuttamista ja poistamista varten, pääsy olisi myönnettävä eu-LISAn tätä tarkoitusta varten suunnitteleman ohjelmiston kautta. Myös Europolin olisi käytettävä kyseistä ohjelmistoa pyytäessään pääsyä ETIAS-keskusjärjestelmän tietoihin lainvalvontatarkoituksessa. Olisi täsmennettävä, millä tavoin ETIAS-keskusyksikön, kansallisten ETIAS-yksiköiden ja Europolin on todennettava itsensä ohjelmistossa ja käytettävä sitä.
                  
               
                     (8)
                  
                  
                     ETIAS-keskusyksikön, kansallisten ETIAS-yksiköiden ja Europolin asianmukaisesti valtuutettujen käyttäjien olisi kirjauduttava ohjelmistoon käyttäen tehtäväprofiileja. ETIAS-keskusyksikön, kansallisten ETIAS-yksiköiden ja Europolin olisi voitava määrittää käyttäjille vakiomuotoisia lupia, rooleja ja tehtäväprofiileja tai räätälöidä tehtäväprofiileja käyttäen ennalta vahvistettuja rooleja ja lupia ohjelmiston puitteissa, jotta voidaan ottaa huomioon tapa, jolla Euroopan raja- ja merivartiovirasto perustaa ETIAS-keskusyksikön ja hallinnoi sitä ja jäsenvaltiot perustavat kansalliset ETIAS-yksiköt ja hallinnoivat niitä, sekä Europolin osalta sen työskentelymenetelmät.
                  
               
                     (9)
                  
                  
                     Ennalta määriteltyjen roolien ja lupien keskinäinen yhteensopimattomuus olisi määritettävä ohjelmistoon ennalta, jotta käyttäjät eivät loisi tehtäväprofiileja yhdistämällä yhteensopimattomia rooleja ja lupia. Tehtävien erottamiseksi toisistaan ja sen välttämiseksi, että käyttäjillä olisi keskenään ristiriitaisia velvollisuuksia, hakemusten käsittelyyn liittyviä lupia ei pitäisi yhdistää tietojen muuttamiseen ja poistamiseen tai muutoksenhakumenettelyihin liittyviin lupiin.
                  
               
                     (10)
                  
                  
                     Tietosuojaperiaatteiden ja erityisesti sisäänrakennetun ja oletusarvoisen tietosuojan mukaisesti ohjelmiston käyttäjien olisi voitava katsella vain niitä tietoja, jotka vastaavat heidän tehtäväprofiileihinsa määritettyjä lupia. Tämä voisi johtaa siihen, että käyttäjäien näkymät ovat erilaisia käytettävästä tehtäväprofiilista riippuen.
                  
               
                     (11)
                  
                  
                     Ohjelmistoon olisi kehitettävä yleisiä toimintoja, jotka tukevat ETIAS-keskusyksikköä ja kansallisia ETIAS-yksiköitä niiden tehtävissä, jotka liittyvät tietoihin pääsyyn ja tietojen muuttamiseen ja poistamiseen.
                  
               
                     (12)
                  
                  
                     Ohjelmistoon olisi myös sisällyttävä useita erityistoimintoja, joilla tuetaan käyttäjiä tietoihin pääsyyn ja muuttamiseen liittyvissä tehtävissä sekä sellaisten hakemusten manuaalisessa käsittelyssä, jotka ovat tuottaneet osuman hakemusten automatisoidun käsittelyn aikana.
                  
               
                     (13)
                  
                  
                     Näihin erityistoimintoihin olisi sisällyttävä myös asetuksessa (EU) 2018/1240 säädettyjen hakemuksen eri käsittelyvaiheita koskevien määräaikojen noudattamiseksi jäljellä olevan ajan näyttäminen aina käyttäjille selkeästi.
                  
               
                     (14)
                  
                  
                     Muilla erityistoiminnoilla olisi tuettava kansallisia ETIAS-yksiköitä hakemusten manuaalisen käsittelyn aikana, kun ne arvioivat riskiä. Ohjelmiston pitäisi mahdollistaa ETIAS-keskusjärjestelmään tallennettujen rajallisten tietojen poimiminen, jotta kansallisten ETIAS-yksiköiden olisi helpompi tarkastella tietoja, jotka liittyvät hakemusten automatisoidun käsittelyn tuottamiin osumiin muissa EU:n tietojärjestelmissä tai tietokannoissa (Schengenin tietojärjestelmä (SIS), viisumitietojärjestelmä (VIS), rajanylitystietojärjestelmä (EES) ja Eurodac) tai niiden taustalla olevissa kansallisissa järjestelmissä. ETIAS-tietojärjestelmää olisi kehitettävä siten, että tiedostot luodaan automaattisesti ja ne ovat kansallisten ETIAS-yksiköiden poimittavissa, kun nämä arvioivat hakemuksia manuaalisesti asetuksen (EU) 2018/1240 26 tai 28 artiklan mukaisesti. On tarpeen yksilöidä ne toiminnot ja dataelementit, jotka olisi valmisteltava automaattisesti tiedostojen osana hakemusten automatisoidun käsittelyn tuottaman osuman mukaisesti. Lisäksi ohjelmistossa on oltava erityistoiminnot, jotka mahdollistavat tietojen poimimisen kansallisten muutoksenhakumenettelyjen yhteydessä sekä riskinarvioinnin tulosten lataamisen ja kansallisiin muutoksenhakumenettelyihin liittyvien tietojen tallentamisen. Riskinarvioinnin tulosten lataamiseen käytettävien ohjelmiston erityistoimintojen ei pitäisi mahdollistaa matkustusluvan myöntämistä tai epäämistä koskevan päätöksen perustelujen lataamista järjestelmään.
                  
               
                     (15)
                  
                  
                     Eu-LISAn olisi määritettävä jäsenvaltioille tunnisteet, joiden avulla ne voivat antaa yhden tai useamman roolin tai tehtäväprofiilin keskusyhteyspisteiden asianmukaisesti valtuutetulle henkilöstölle sekä raja- ja maahanmuuttoviranomaisille.
                  
               
                     (16)
                  
                  
                     Kun otetaan huomioon Euroopan parlamentin ja neuvoston asetuksen (EU) 2018/1725 (3) mukainen olemassa oleva velvoite, kyseisen asetuksen 3 artiklan 8 kohdan mukaisena rekisterinpitäjänä toimivan Euroopan raja- ja merivartioviraston ja ETIAS-keskusjärjestelmän tietoturvan hallinnan kannalta rekisterinpitäjänä toimivan eu-LISAn olisi tehtävä arviointi suunniteltujen käsittelytoimien vaikutuksista henkilötietojen suojaan asetuksen (EU) 2018/1725 39 artiklan mukaisesti.
                  
               
                     (17)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistunut asetuksen (EU) 2018/1240 hyväksymiseen, asetus ei sido Tanskaa eikä sitä sovelleta Tanskaan. Koska asetuksella (EU) 2018/1240 kehitetään Schengenin säännöstöä, Tanska ilmoitti kuitenkin mainitun pöytäkirjan 4 artiklan mukaisesti 21 päivänä joulukuuta 2018 päätöksestään saattaa asetus (EU) 2018/1240 osaksi kansallista lainsäädäntöään.
                  
               
                     (18)
                  
                  
                     Tällä päätöksellä kehitetään niitä Schengenin säännöstön määräyksiä, joihin Irlanti ei osallistu, eikä se kuulu neuvoston päätöksen 2002/192/EY (4) soveltamisalaan; Irlanti ei osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.
                  
               
                     (19)
                  
                  
                     Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen (5) ja jotka kuuluvat neuvoston päätöksen 1999/437/EY (6) 1 artiklan A kohdassa tarkoitettuun alaan.
                  
               
                     (20)
                  
                  
                     Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (7) ja jotka kuuluvat neuvoston päätöksen 1999/437/EY 1 artiklan A kohdassa, tarkasteltuna yhdessä neuvoston päätöksen 2008/146/EY (8) 3 artiklan kanssa, tarkoitettuun alaan.
                  
               
                     (21)
                  
                  
                     Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (9) ja jotka kuuluvat neuvoston päätöksen 1999/437/EY 1 artiklan A kohdassa, tarkasteltuna yhdessä neuvoston päätöksen 2011/350/EU (10) 3 artiklan kanssa, tarkoitettuun alaan.
                  
               
                     (22)
                  
                  
                     Kyproksen, Bulgarian ja Romanian sekä Kroatian osalta tämä päätös on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös.
                  
               
                     (23)
                  
                  
                     Euroopan tietosuojavaltuutettua on kuultu asetuksen (EU) 2018/1725 42 artiklan 1 kohdan mukaisesti, ja tämä on antanut lausunnon 22 päivänä tammikuuta 2021.
                  
               
                     (24)
                  
                  
                     Tässä päätöksessä säädetyt toimenpiteet ovat älykkäitä rajoja käsittelevän komitean (ETIAS) lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         I LUKU
         
            YLEISET SÄÄNNÖKSET
         
         
            1 artikla
            Kohde
            Tässä päätöksessä vahvistetaan toimenpiteet asetuksen (EU) 2018/1240 soveltamiseksi seuraavien seikkojen osalta:
            
                        1.
                     
                     
                        tietoihin pääsy mainitun asetuksen 22–29 artiklan, 33–44 artiklan ja 47–53 artiklan mukaisesti;
                     
                  
                        2.
                     
                     
                        tietojen muuttaminen, poistaminen ja ennen määräaikaa poistaminen mainitun asetuksen 55 artiklan mukaisesti.
                     
                  
         
            2 artikla
            Määritelmät
            Tässä päätöksessä tarkoitetaan:
            
                        a)
                     
                     
                        ’roolilla’ tiettyyn tarkoitukseen liittyviä lupia EU:n matkustustieto- ja -lupajärjestelmässä, jäljempänä ’ETIAS’, olevien tietojen käsittelyä varten;
                     
                  
                        b)
                     
                     
                        ’tehtäväprofiililla’ yhtä tai useampaa työtehtävää, joka kattaa yhden tai useamman roolin;
                     
                  
                        c)
                     
                     
                        ’käyttäjällä’ ETIAS-keskusyksikön, kansallisen ETIAS-yksikön, Europolin tai keskusyhteyspisteen asianmukaisesti valtuutettua henkilöstön jäsentä sekä raja- tai maahanmuuttoviranomaisia, joille määritettyihin pääsytunnuksiin liittyy yksi tai useampi rooli tai tehtäväprofiili;
                     
                  
                        d)
                     
                     
                        ’luvalla’ oikeutta suorittaa tietojenkäsittelytoimenpide.
                     
                  
         II LUKU
         
            OHJELMISTOA KOSKEVAT SÄÄNNÖKSET
         
         
            3 artikla
            Todentamisjärjestelmä ja pääsynhallinta
            
               1.   ETIAS-keskusyksikön, kansallisten ETIAS-yksiköiden ja Europolin käyttäjillä on pääsy ETIAS-keskusjärjestelmään tallennettuihin tietoihin asetuksen (EU) 2018/1240 6 artiklan 2 kohdan m alakohdassa tarkoitetun ohjelmiston, jäljempänä ’ohjelmisto’, kautta, lukuun ottamatta pääsyä seurantalistojen tietoihin, joihin on pääsy toimenpiteistä Euroopan parlamentin ja neuvoston asetuksen (EU) 2018/1240 soveltamiseksi ETIAS-seurantalistan ja vaikutustenarviointivälineen teknisten eritelmien osalta annetun komission täytäntöönpanopäätöksen (11) mukaisesti.
            
            
               2.   Ohjelmistoa kehittäessään eu-LISAn on
               
                           a)
                        
                        
                           perustettava todentamisjärjestelmä ohjelmistoon kirjautumista varten;
                        
                     
                           b)
                        
                        
                           saatettava vakiomuotoiset luvat, roolit ja tehtäväprofiilit ETIAS-keskusyksikön, kansallisten ETIAS-yksiköiden ja Europolin käyttöön.
                        
                     
            
               3.   Ohjelmisto tarjoaa ETIAS-keskusyksikölle, kansallisille ETIAS-yksiköille ja Europolille tekniset välineet
               
                           a)
                        
                        
                           luoda uusia rooleja ja muuttaa tai poistaa olemassa olevia rooleja;
                        
                     
                           b)
                        
                        
                           vahvistaa tunnukset, joiden avulla käyttäjät voivat suorittaa tietojenkäsittelytoimenpiteitä määritettyjen roolien mukaisesti;
                        
                     
                           c)
                        
                        
                           säännellä organisaatioissaan vakiomuotoisten roolien määrittämistä käyttäjille ja niiden hallinnointia.
                        
                     
            
               4.   ETIAS-keskusyksikön luomat tai muuttamat roolit ovat ainoastaan ETIAS-keskusyksikön nähtävissä, kansallisten ETIAS-yksiköiden luomat tai muuttamat roolit ovat ainoastaan kansallisen ETIAS-yksikön nähtävissä ja Europolin luomat tai muuttamat roolit ovat ainoastaan Europolin nähtävissä.
            
            
               5.   Ohjelmiston on estettävä yhteensopimattomien roolien määrittäminen käyttäjille. Sen on varmistettava, että käyttäjät, joilla on useita tehtäväprofiileja, voivat käyttää vain yhtä tehtäväprofiilia kerrallaan ja pystyvät siirtymään tehtäväprofiilien välillä ilman, että heidän täytyy kirjautua ulos.
            
            
               6.   ETIAS-keskusyksikkö, kansalliset ETIAS-yksiköt ja Europol vastaavat organisaationsa käyttäjien tehtäväprofiilien määrittämisestä ohjelmiston kautta. Kukin tehtäväprofiili, rooli tai lupa voidaan määrittää useille saman organisaation käyttäjille.
            
            
               7.   Käyttäjät voivat käyttää pseudonyymejä. Pseudonyymit on voitava jäljittää käyttäjien virallisiin henkilöllisyyksiin kansallisella tasolla tai Europolissa.
            
            
               8.   Todentamisjärjestelmä ja 2 kohdassa tarkoitetut vakiomuotoiset luvat, roolit ja työprofiilit sekä tämän artiklan 4 kohdassa tarkoitettu yhteensopimattomien roolien määrittämisen estäminen ovat osa asetuksen (EU) 2018/1240 73 artiklan 3 kohdassa säädettyjä teknisiä eritelmiä.
            
         
         
            4 artikla
            Ohjelmiston yleiset toiminnot
            
               1.   Ohjelmistossa on oltava ainakin seuraavat toiminnot, jotka tukevat käyttäjiä tietojen hakemisessa, muuttamisessa ja poistamisessa:
               
                           a)
                        
                        
                           mahdollisuus käyttää ennalta määriteltyjä suodattimia kunkin ohjelmistoon kirjautuneen tehtäväprofiilin tietonäkymän räätälöimiseksi;
                        
                     
                           b)
                        
                        
                           hakemustiedostoon lisättyjen tietojen tai tapauksen mukaan hakemustiedostossa olevien tietojen muutosluonnosten automaattinen tallentaminen ja käyttäjän kirjaaminen ulos tietyn ennalta vahvistetun ajan jälkeen, jolloin tämä ei ole käyttänyt järjestelmää;
                        
                     
                           c)
                        
                        
                           mahdollisuus estää toisen käyttäjän pääsy tarkastelemaan osumaa rajoitetuksi ajaksi, mukaan lukien tällaisten estettyjen osumien merkitseminen muiden käyttäjien nähtäville;
                        
                     
                           d)
                        
                        
                           ETIAS-keskusyksikölle ja kansallisille ETIAS-yksiköille annettu mahdollisuus tallentaa edistyminen hakemuksen käsittelyssä;
                        
                     
                           e)
                        
                        
                           ETIAS-keskusyksikölle tai kansallisille ETIAS-yksiköille annettu mahdollisuus merkitä ja kirjata milloin tahansa mahdollinen tietojen virheellisyys tai asetuksen (EU) 2018/1240 vastainen tietojen käsittely;
                        
                     
                           f)
                        
                        
                           viestinnän ja tietojenvaihdon mahdollistaminen ETIAS-keskusyksikön, kansallisten ETIAS-yksiköiden ja Europolin käyttäjien välillä;
                        
                     
                           g)
                        
                        
                           tämän päätöksen 5 artiklan 1 kohdan f alakohdassa tarkoitettujen väliaikaisten ilmoitusten automaattinen poistaminen ETIAS-keskusyksikön ja kansallisten ETIAS-yksiköiden suorittaman manuaalisen käsittelyn päättyessä;
                        
                     
                           h)
                        
                        
                           tämän päätöksen 5 artiklan 1 kohdan f alakohdassa tarkoitettujen väliaikaisten ilmoitusten näkymisen estäminen muilta käyttäjiltä kuin saman yksikön tai Europolin käyttäjiltä;
                        
                     
                           i)
                        
                        
                           ETIAS-keskusyksikön oikeus käsitellä tämän päätöksen 5 artiklan 1 kohdan m alakohdassa tarkoitettuja Europolin pyyntöjä;
                        
                     
                           j)
                        
                        
                           mahdollisuus helpottaa rekisteröityjen pyytämien tietojen hakemista, mukaan lukien mallit rekisteröidylle vastaamista varten ja tarvittaessa yhteenveto tietoihin tehdyistä muutoksista, tietyt henkilötiedot tai asetuksen (EU) 2018/1240 64 artiklan 3 ja 4 kohdassa tarkoitetut perustelut;
                        
                     
                           k)
                        
                        
                           kun matkustuslupaa muutetaan matkustusluvan haltijan asetuksen (EU) 2018/1240 64 artiklan mukaisesti esittämän pyynnön perusteella, käyttäjille annettu mahdollisuus ilmoittaa matkustusluvan haltijalle muutetun matkustusluvan myöntämisestä.
                        
                     
            
               2.   Eu-LISA esittää asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä yksityiskohtaiset tiedot ohjelmiston yleisistä toiminnoista.
            
         
         
            5 artikla
            Ohjelmiston erityiset toiminnot
            
               1.   Ohjelmistossa on oltava vähintään seuraavat erityiset toiminnot, jotka tukevat käyttäjiä näiden tarkastellessa tietoja asetuksen (EU) 2018/1240 III, IV ja VI luvun mukaisesti:
               
                           a)
                        
                        
                           oletusnäkymänä toiminto, joka esittää hakemustiedostot sen mukaan, kuinka paljon aikaa on jäljellä manuaalisen käsittelyn seuraavaan vaiheeseen, sekä muita suodattimia, jotka ovat käytettävissä näkymän räätälöimiseksi käyttäjäkohtaisesti hakemustiedostojen näyttämistä varten:
                           
                                       i)
                                    
                                    
                                       ajankohta, jona manuaalisen käsittelyn vaihe on alkanut;
                                    
                                 
                                       ii)
                                    
                                    
                                       kaikki tarvittavat kuulemispyynnöt ja lausuntojen antamiselle asetettuun määräaikaan jäljellä oleva aika (järjestettyinä oletusarvoisesti sen mukaan, millä kuulemispyynnöillä on vähiten aikaa määräajan umpeutumiseen);
                                    
                                 
                                       iii)
                                    
                                    
                                       manuaalisen käsittelyn seuraava vaihe, joka hakemuksesta kuultavan tai vastuussa olevan kansallisen ETIAS-yksikön on suoritettava;
                                    
                                 
                                       iv)
                                    
                                    
                                       manuaalisen käsittelyn käynnistävän osuman tai taustakysymyksen tyyppi;
                                    
                                 
                                       v)
                                    
                                    
                                       hakemuksen tyyppi (eli humanitaarisiin syihin tai kansainvälisiin velvoitteisiin perustuva hakemus tai tavanomainen hakemus);
                                    
                                 
                                       vi)
                                    
                                    
                                       erityishuomiota tai tapauskohtaista käsittelyä varten merkityt hakemukset;
                                    
                                 
                                       vii)
                                    
                                    
                                       kun on kyse vastuussa olevan jäsenvaltion kansallisesta ETIAS-yksiköstä, kuulluilta kansallisilta ETIAS-yksiköiltä tai Europolilta saadun lausunnon tyyppi ja se, onko lausunto saatu määräajassa;
                                    
                                 
                     
                           b)
                        
                        
                           toiminto, joka laskee ja näyttää selvästi jäljellä olevan ajan sekä varoitukset hakemusten manuaalisen käsittelyn määräajoista, myös silloin, kun kansallisia ETIAS-yksiköitä tai Europolia kuullaan;
                        
                     
                           c)
                        
                        
                           toiminto sellaisen hallintapaneelin esittämiseksi ETIAS-keskusyksikölle, kansallisille ETIAS-yksiköille ja Europolille, joka antaa yleiskuvan manuaaliseen käsittelyyn liittyvien toimenpiteiden tilanteesta;
                        
                     
                           d)
                        
                        
                           toiminto, joka tarjoaa mahdollisuuden merkitä hakemukseen, että se edellyttää erityishuomiota tai tapauskohtaista käsittelyä;
                        
                     
                           e)
                        
                        
                           toiminto, joka tarjoaa mahdollisuuden pyytää ilmoitusta, kun vastuussa olevan jäsenvaltion kansallinen ETIAS-yksikkö on tehnyt päätöksen hakemuksesta, josta on kuultu kansallista ETIAS-yksikköä;
                        
                     
                           f)
                        
                        
                           toiminto, jonka avulla ETIAS-keskusyksikkö ja kansalliset ETIAS-yksiköt voivat lisätä tai poistaa väliaikaisia huomautuksia hakemustiedostosta;
                        
                     
                           g)
                        
                        
                           seuraavat toiminnot, jotka tukevat kansallisia ETIAS-yksiköitä hakemusten manuaalisessa käsittelyssä asetuksen (EU) 2018/1240 26 ja 28 artiklan mukaisesti:
                           
                                       i)
                                    
                                    
                                       asetuksen (EU) 2018/1240 26 artiklan 3 kohdassa tarkoitettujen osumien osalta toiminto sellaisen tiedoston toimittamiseksi automaattisesti poimittavaksi, jossa on seuraavat tiedot hakemustiedostosta: ’sukunimi’, ’etunimi tai -nimet’, ’syntymäsukunimi’, ’syntymäaika’, ’syntymäpaikka’, ’nykyinen kansalaisuus’, ’syntymämaa’, ’matkustusasiakirjan tyyppi, numero ja myöntämismaa’: näiden avulla voidaan hakea se tietue, tiedosto tai kuulutus, joka on tuottanut osuman haun kohteena olleissa EU:n tietojärjestelmissä, ja, jos kansallinen järjestelmä tai tietokanta sisältää kyseisessä artiklassa tarkoitetussa EU:n tietojärjestelmässä löytyneeseen osumaan liittyvää lisätietoa, tarkastella kyseistä kansallista järjestelmää tai tietokantaa kyseisessä kohdassa tarkoitetun riskin arvioinnin tueksi;
                                    
                                 
                                       ii)
                                    
                                    
                                       asetuksen (EU) 2018/1240 26 artiklan 4 kohdassa tarkoitettujen osumien osalta toiminto sellaisen tiedoston toimittamiseksi automaattisesti poimittavaksi, jossa on seuraavat tiedot hakemustiedostosta: hakijan kyseisen asetuksen 17 artiklan 4 ja 6 kohdan mukaisesti antamat vastaukset, ’sukunimi’, ’etunimi tai -nimet’, ’syntymäsukunimi’, ’syntymäaika’, ’syntymäpaikka’, ’nykyinen kansalaisuus’, ’syntymämaa’, ’matkustusasiakirjan tyyppi, numero ja myöntämismaa’: näiden avulla voidaan hakea osumaan liittyviä tietoja asianomaista kansallisista järjestelmistä tai tietokannoista ja tukea kyseisessä kohdassa tarkoitetun riskin arviointia;
                                    
                                 
                                       iii)
                                    
                                    
                                       asetuksen (EU) 2018/1240 26 artiklan 5 kohdassa tarkoitettujen osumien osalta toiminto sellaisen tiedoston toimittamiseksi automaattisesti poimittavaksi, jossa on seuraavat tiedot hakemustiedostosta: ’sukunimi’, ’etunimi tai -nimet’, ’syntymäsukunimi’, ’syntymäaika’, ’syntymäpaikka’, ’nykyinen kansalaisuus’, ’syntymämaa’, ’matkustusasiakirjan tyyppi, numero ja myöntämismaa’ sekä seurantalistan merkinnän kansallinen tunniste: näiden avulla voidaan hakea osumaan liittyviä tietoja asianomaisista kansallisista järjestelmistä tai tietokannoista ja tukea kyseisessä kohdassa tarkoitetun riskin arviointia;
                                    
                                 
                                       iv)
                                    
                                    
                                       asetuksen (EU) 2018/1240 26 artiklan 6 kohdassa tarkoitettujen osumien osalta toiminto sellaisen tiedoston toimittamiseksi automaattisesti poimittavaksi, jossa on seuraavat tiedot hakemustiedostosta: ’sukunimi’, ’etunimi tai -nimet’, ’syntymäsukunimi’, ’syntymäaika’, ’syntymäpaikka’, ’nykyinen kansalaisuus’, ’syntymämaa’, ’matkustusasiakirjan tyyppi, numero ja myöntämismaa’: näiden avulla voidaan hakea osumaan liittyviä tietoja asianomaisista kansallisista järjestelmistä tai tietokannoista ja tukea kyseisessä kohdassa tarkoitetun riskin arviointia;
                                    
                                 
                                       v)
                                    
                                    
                                       toiminto, jonka avulla kansallisten ETIAS-yksiköiden käyttäjät voivat ladata asetuksen (EU) 2018/1240 26 artiklan 7 kohdan toisessa alakohdassa tarkoitetun kyseisessä kohdassa tarkoitetun riskin arvioinnin tulokset;
                                    
                                 
                     
                           h)
                        
                        
                           toiminto, joka mahdollistaa mahdollisesti aloitettujen kansallisten muutoksenhakumenettelyjen edellyttämien asiaankuuluvien tietojen poimimisen ja tallentaa ETIAS-keskusjärjestelmään tiedon siitä, että muutoksenhakumenettely on aloitettu, sekä vastaavat kansallisen muutoksenhaun viitenumerot ja menettelyn tuloksen;
                        
                     
                           i)
                        
                        
                           toiminto, joka mahdollistaa asetuksen (EU) 2018/1240 27 artiklan 2 ja 8 kohdassa tarkoitettujen lisätietojen tai -asiakirjojen poimimisen sekä kyseisten asiakirjojen käännösten lataamisen ja tallentamisen hakemustiedostoon;
                        
                     
                           j)
                        
                        
                           toiminto, joka mahdollistaa kansallisten muutoksenhakujen tulosten jatkotoimet asetuksen (EU) 2018/1240 37 artiklan 3 kohdan, 40 artiklan 3 kohdan ja 41 artiklan 7 kohdan mukaisesti, mukaan lukien ETIAS-keskusjärjestelmässä olevien tietojen muuttamisen tai poistamisen tai tarvittaessa uuden matkustusluvan myöntämisen;
                        
                     
                           k)
                        
                        
                           toiminto, jolla hakemustiedostoja osoitetaan ja niiden näkemistä rajoitetaan tai se mahdollistetaan tietyille käyttäjille samassa kansallisessa ETIAS-yksikössä tai ETIAS-keskusyksikössä käyttäjien välisen koordinoinnin toteuttamiseksi;
                        
                     
                           l)
                        
                        
                           toiminto, jonka avulla Europol voi poimia ETIAS-keskusyksikön sille asetuksen (EU) 2018/1240 29 artiklan 2 kohdan mukaisesti toimittamia tietoja;
                        
                     
                           m)
                        
                        
                           toiminto, jonka avulla ETIAS-keskusyksiköllä on pääsy ETIAS-keskusjärjestelmään käsittelemään Europolin pyyntöjä, jotka koskevat ETIAS-keskusjärjestelmään tallennettujen tietojen tarkastelua näkemättä Europolin pyynnön hakuparametreja tai hakutuloksia, ja ilmoittamaan Europolille tietojen välittämisestä asetuksen (EU) 2018/1240 53 artiklan mukaisesti;
                        
                     
                           n)
                        
                        
                           toiminto, jonka avulla Europol voi poimia tiedoston, joka sisältää m alakohdassa tarkoitetun tietojen tarkastelua koskevan pyynnön tuloksena saadut tiedot;
                        
                     
                           o)
                        
                        
                           toiminto, jolla tietojen tarkastelua koskevat pyynnöt osoitetaan tietyille käyttäjille Europolissa;
                        
                     
                           p)
                        
                        
                           toiminto, jonka avulla ETIAS-keskusyksikön tai kansallisten ETIAS-yksiköiden käyttäjät voivat työskennellä eri osumien parissa samanaikaisesti samassa hakemustiedostossa ja koordinoida toimintaansa lausunnon antamiseksi tapauksissa, joissa samasta hakemustiedostosta löytyy kyseistä yksikköä varten useampi kuin yksi osuma;
                        
                     
                           q)
                        
                        
                           toiminto, jolla varmistetaan, että vain yksi käyttäjä ETIAS-keskusyksikössä tai kansallisessa ETIAS-yksikössä voi työskennellä hakemustiedostossa saman osuman parissa samanaikaisesti;
                        
                     
                           r)
                        
                        
                           toiminto, jonka avulla myönnetty matkustuslupa voidaan hakea manuaalisesti sen mitätöintiä ja peruuttamista varten.
                        
                     
            
               2.   Edellä q alakohdassa tarkoitetun toiminnon on annettava käyttäjille mahdollisuus nähdä osumat, joiden parissa ei ole mahdollista työskennellä tiettynä ajankohtana. Käyttäjien, joilla on asianmukaiset pääsytunnukset, on voitava nähdä osuman sisältö kaikkina aikoina.
            
            
               3.   Eu-LISA esittää 1 kohdassa tarkoitettujen ohjelmiston erityisten toimintojen yksityiskohdat, tämän artiklan 1 kohdan g, l, m ja n alakohdassa tarkoitetuissa poimituissa tiedostoissa olevien tietojen muodon sekä asetuksen (EU) 2018/1240 26 artiklan 7 kohdassa tarkoitettuja kaikkia tietojenkäsittelytoimenpiteitä koskevien tietojen kirjaamisen teknisen lähestymistavan kyseisen asetuksen 73 artiklan 3 kohdassa säädetyissä teknisissä eritelmissä.
            
         
         III LUKU
         
            TIETOIHIN PÄÄSY SEKÄ TIETOJEN MUUTTAMINEN, POISTAMINEN JA ENNEN MÄÄRÄAIKAA POISTAMINEN
         
         
            6 artikla
            Tietoihin pääsy sekä tietojen muuttaminen, poistaminen ja ennen määräaikaa poistaminen asetuksen (EU) 2018/1240 55 artiklan soveltamiseksi
            
               1.   Asetuksen (EU) 2018/1240 55 artiklan soveltamiseksi ohjelmiston on oltava sellainen, että ETIAS-keskusyksikkö tai kansalliset ETIAS-yksiköt voivat tehdä hakuja ETIAS-keskusjärjestelmään tallennetuista tiedoista. Käytettävissä on oltava seuraavat hakukentät:
               
                           a)
                        
                        
                           sukunimi;
                        
                     
                           b)
                        
                        
                           etunimi tai -nimet;
                        
                     
                           c)
                        
                        
                           matkustusasiakirjan tyyppi ja numero sekä matkustusasiakirjan myöntäneen maan kolmikirjaiminen koodi;
                        
                     
                           d)
                        
                        
                           hakemusnumero;
                        
                     
                           e)
                        
                        
                           kansalaisuus tai kansalaisuudet;
                        
                     
                           f)
                        
                        
                           syntymäaika;
                        
                     
                           g)
                        
                        
                           sukupuoli;
                        
                     
                           h)
                        
                        
                           ajanjakso.
                        
                     
            
               2.   Hakemustiedoston hakemisen helpottamiseksi ohjelmiston on oltava sellainen, että käyttäjät voivat tehdä hakuja antamalla tietoja, jotka vastaavat tämän artiklan 1 kohdan c tai d alakohdassa tarkoitettuja hakukenttiä.
            
            
               3.   Jos 1 kohdan c tai d alakohdassa tarkoitettuja tietoja ei ole saatavilla, ohjelmiston on oltava sellainen, että käyttäjät voivat tehdä hakuja antamalla 1 kohdan a, b, e, f, g ja h alakohdassa tarkoitettuja hakukenttiä vastaavat tiedot. Ohjelmiston on oltava sellainen, että käyttäjät voivat tehdä hakuja, vaikka yksi hakukenttiä b, e tai g vastaavista tiedoista puuttuu. Hakukenttää h vastaavien tietojen antaminen on vapaaehtoista.
            
            
               4.   Edellä olevan 2 kohdan mukaisesti tehtyihin hakuihin sovelletaan seuraavia sääntöjä:
               
                           a)
                        
                        
                           1 kohdan c tai d alakohdassa tarkoitetuista hakukentistä on tehtävä hakuja täsmällisellä haulla;
                        
                     
                           b)
                        
                        
                           kaikista muista 1 kohdassa tarkoitetuista hakukentistä on tehtävä hakuja epätäsmällisellä haulla.
                        
                     
            
               5.   Hakemustiedosto ja siihen mahdollisesti liittyvät hakemustiedostot on näytettävä käyttäjille määriteltyjen lupien ja roolien mukaisesti.
            
            
               6.   Hakemustiedostojen poistamiseksi asetuksen (EU) 2018/1240 55 artiklan 5 kohdan mukaisesti ohjelmiston toiminnolla on mahdollistettava, että kansallisten ETIAS-yksiköiden käyttäjät voivat tehdä hakuja ja hakea useita hakemustiedostoja samaan aikaan. Ohjelmiston on oltava sellainen, että kyseisen asetuksen 55 artiklan 5 kohdassa tarkoitetut viranomaiset voivat saattaa kansallisten ETIAS-yksiköiden käyttöön jäsennellyt tiedot, jotka sisältävät tämän artiklan 1 kohdassa tarkoitetut hakukentät. Tämän artiklan 2 ja 3 kohtaa sovelletaan näihin hakuihin soveltuvin osin.
            
            
               7.   Ennen kuin asetuksen (EU) 2018/1240 55 artiklan mukaisia muutoksia kirjataan ETIAS-keskusjärjestelmään, ohjelmiston on pyydettävä käyttäjää vahvistamaan muutos tai poistaminen syöttämällä käyttäjätunnus.
            
         
         IV LUKU
         
            PÄÄSY TIETOIHIN LAINVALVONTATARKOITUKSESSA
         
         
            7 artikla
            Europolin pääsy tietoihin
            
               1.   Europolin asetuksen (EU) 2018/1240 53 artiklan nojalla tekemät pääsyä koskevat pyynnöt on toimitettava ohjelmiston kautta.
            
            
               2.   Europolin on täytettävä lomakkeeseen asetuksen (EU) 2018/1240 52 artiklan 2 ja 3 kohdassa tarkoitetut tiedot kyseisen asetuksen 53 artiklan mukaisesti. Europolin on täsmennettävä, mitä tietoja voidaan hakea epätäsmällisellä haulla.
            
            
               3.   Asetuksen (EU) 2018/1240 53 artiklan 3 kohdassa tarkoitetun pyyntöjen ennakkotarkistuksesta vastuussa olevan Europolin erikoisyksikön on sisällytettävä pyyntöön arviointi siitä, täyttääkö pyyntö kaikki kyseisen artiklan 2 kohdassa säädetyt edellytykset. Pyynnön toimittaminen ETIAS-keskusyksikölle on teknisesti mahdotonta, jos sen mukana ei ole tätä arviointia.
            
            
               4.   ETIAS-keskusjärjestelmä estää automaattisesti pääsyn asetuksen (EU) 2018/1240 17 artiklan 2 kohdan h alakohdassa tarkoitettuihin tietoihin. ETIAS-keskusjärjestelmä estää automaattisesti pääsyn myös asetuksen (EU) 2018/1240 17 artiklan 2 kohdan i alakohdassa ja 4 kohdan a, b ja c alakohdassa tarkoitettuihin tietoihin, jos Europolin erikoisyksikkö ei ole ilmoittanut, että kyseisen asetuksen 53 artiklan 1 kohdan nojalla edellytetyt asianmukaiset perustelut on toimitettu ja tarkistettu. Europolin erikoisyksikön on ilmoitettava pyynnössä, että tarvittavat tarkistukset on tehty.
            
         
         
            8 artikla
            Keskusyhteyspisteiden pääsy tietoihin
            
               1.   Keskusyhteyspisteiden on tehtävä ETIAS-keskusjärjestelmästä asetuksen (EU) 2018/1240 52 artiklan 2 ja 3 kohdassa lueteltuja tietoja koskevat haut asetuksen (EU) 2019/817 6 artiklan nojalla perustetun eurooppalaisen hakuportaalin kautta. Asetuksen (EU) 2018/1240 52 artiklan 2 ja 3 kohdassa luetelluista tiedoista voi tehdä hakuja epätäsmällisellä haulla.
            
            
               2.   Haut tehdään suoraan ETIAS-keskusjärjestelmän kautta, kunnes eurooppalainen hakuportaali on toiminnassa keskusyhteyspisteiden käyttöä varten.
            
            
               3.   Jos saadaan pyyntö nimettyjen viranomaisten operatiiviselta yksiköltä, keskusyhteyspisteen on tarkistettava ja vahvistettava, että asetuksen (EU) 2018/1240 52 artiklan 1 kohdassa säädetyt edellytykset täyttyvät.
            
            
               4.   Keskusyhteyspisteen on tarvittaessa tarkistettava ja vahvistettava, onko pääsy asetuksen (EU) 2018/1240 17 artiklan 2 kohdan i alakohdassa ja 4 kohdan a, b ja c alakohdassa lueteltuihin tietoihin perusteltua kyseisen asetuksen 51 artiklan mukaisesti.
            
            
               5.   Jos keskusyhteyspisteellä on pääsy ETIAS-keskusjärjestelmään, ETIAS-keskusjärjestelmän on estettävä automaattisesti pääsy asetuksen (EU) 2018/1240 17 artiklan 2 kohdan h alakohdassa lueteltuihin tietoihin.
               ETIAS-keskusjärjestelmä saa hakea asetuksen (EU) 2018/1240 17 artiklan 2 kohdan i alakohdassa ja 4 kohdan a, b ja c alakohdassa luetellut tiedot ainoastaan, jos keskusyhteyspiste on vahvistanut, että pääsy kyseisiin tietoihin on perusteltua tämän artiklan 4 kohdan mukaisesti.
               Poiketen siitä, mitä tämän artiklan 3 kohdassa säädetään, keskusyhteyspisteiden on poikkeustapauksissa voitava ilmoittaa, että pyyntö koskee kiireellistä tapausta, ja käsitellä nimettyjen viranomaisten operatiivisen yksikön tekemä pyyntö välittömästi. Tämän artiklan 3 ja 4 kohdassa säädetyt tarkistukset ja vahvistukset on tehtävä jälkikäteen asetuksen (EU) 2018/1240 51 artiklan 4 kohdan mukaisesti.
            
         
         V LUKU
         
            RAJA- JA MAAHANMUUTTOVIRANOMAISTEN PÄÄSY TIETOIHIN TARKISTAMISTA VARTEN
         
         
            9 artikla
            Rajaviranomaisten pääsy tietoihin ulkorajoilla
            
               1.   Rajaviranomaisilla on oltava pääsy ETIAS-keskusjärjestelmään, jotta ne voivat tarkastella tietoja, joita ne tarvitsevat tehtäviensä suorittamiseksi.
               Rajaviranomaisilla on oltava pääsy tekemään hakuja ETIAS-keskusjärjestelmästä seuraavilla matkustusasiakirjan koneellisesti luettavan alueen tiedoilla:
               
                           a)
                        
                        
                           sukunimi; etunimi tai -nimet;
                        
                     
                           b)
                        
                        
                           syntymäaika; sukupuoli; kansalaisuus tai kansalaisuudet;
                        
                     
                           c)
                        
                        
                           matkustusasiakirjan tyyppi ja numero sekä matkustusasiakirjan myöntäneen maan kolmikirjaiminen koodi;
                        
                     
                           d)
                        
                        
                           matkustusasiakirjan viimeinen voimassaolopäivä.
                        
                     Kaikkia toisessa alakohdassa lueteltuja tietoja käytetään haun käynnistämiseksi. Ensimmäisen alakohdan a alakohdassa lueteltuja tietoja koskevat haut voidaan tehdä epätäsmällisellä haulla, kun taas muita tietoja koskevat haut on tehtävä täsmällisellä haulla.
            
            
               2.   Tämän artiklan 1 kohdassa luetelluilla tiedoilla tehtyjen hakujen tuloksena on saatava asetuksen (EU) 2018/1240 47 artiklan 2 kohdan a–d alakohdassa tarkoitetut tiedot.
            
            
               3.   Rajaviranomaisilla on asetuksen (EU) 2018/1240 47 artiklan 4 kohdan mukaisesti oltava pääsy ETIAS-keskusjärjestelmään, jotta ne voivat tarkastella lisätietoja, jotka on lisätty hakemustiedostoon kyseisen asetuksen 39 artiklan 1 kohdan e alakohdan tai 44 artiklan 6 kohdan f alakohdan mukaisesti. Tätä varten rajaviranomaisilla on oltava pääsy tekemään eurooppalaisen hakuportaalin kautta hakuja ETIAS-keskusjärjestelmästä tämän artiklan 1 kohdan toisessa alakohdassa luetelluilla tiedoilla.
               Kyseiset haut tehdään suoraan ETIAS-keskusjärjestelmässä, kunnes eurooppalainen hakuportaali on toiminnassa rajaviranomaisten käyttöä varten.
            
            
               4.   Tämän artiklan 3 kohdan mukaisesti tehtyjen hakujen tuloksena on saatava asetuksen (EU) 2018/1240 39 artiklan 1 kohdan e alakohdassa tai 44 artiklan 6 kohdan f alakohdassa tarkoitetut tiedot.
            
         
         
            10 artikla
            Maahanmuuttoviranomaisten pääsy tietoihin
            
               1.   Maahanmuuttoviranomaisilla on oltava eurooppalaisen hakuportaalin kautta pääsy tekemään ETIAS-keskusjärjestelmästä hakuja sen todentamiseksi tai tarkistamiseksi, täyttyvätkö jäsenvaltioiden alueelle tuloa tai siellä oleskelua koskevat edellytykset, ja tähän liittyvien aiheellisten toimenpiteiden toteuttamiseksi. Maahanmuuttoviranomaisilla on asetuksen (EU) 2018/1240 49 artiklan 1 kohdan mukaisesti oltava pääsy tekemään ETIAS-keskusjärjestelmästä hakuja kyseisen asetuksen 17 artiklan 2 kohdan a–e alakohdassa luetelluilla tiedoilla.
               Mitä tahansa asetuksen (EU) 2018/1240 17 artiklan 2 kohdan a–e alakohdassa lueteltujen tietojen yhdistelmää voidaan käyttää, kunhan käytetään kyseisen asetuksen 17 artiklan 2 kohdan a alakohdassa tarkoitettuja tietoja. Kyseiset haut voidaan tehdä epätäsmällisellä haulla.
               Kyseiset haut tehdään suoraan ETIAS-keskusjärjestelmässä, kunnes eurooppalainen hakuportaali on toiminnassa maahanmuuttoviranomaisten käyttöä varten.
            
            
               2.   Tämän artiklan 1 kohdan mukaisesti tehtyjen hakujen tuloksena on saatava asetuksen (EU) 2018/1240 49 artiklan 3 kohdassa tarkoitetut tiedot.
            
            
               3.   Maahanmuuttoviranomaisilla on myös oltava pääsy ETIAS-keskusjärjestelmään palauttamisen yhteydessä asetuksen (EU) 2018/1240 65 artiklan 3 kohdassa säädetyin edellytyksin.
               Maahanmuuttoviranomaisilla on oltava pääsy tekemään hakuja ETIAS-keskusjärjestelmästä tämän artiklan 1 kohdassa tarkoitetuilla tiedoilla.
               Mitä tahansa tämän artiklan 1 kohdassa lueteltujen tietojen yhdistelmää voidaan käyttää, kunhan käytetään asetuksen (EU) 2018/1240 17 artiklan 2 kohdan a alakohdassa tarkoitettuja tietoja.
            
            
               4.   Tämän artiklan 1 ja 3 kohdan mukaisesti tehtyjen hakujen tuloksena on saatava asetuksen (EU) 2018/1240 65 artiklan 3 kohdan kolmannessa alakohdassa tarkoitetut tiedot. Kyseisen asetuksen 17 artiklan 2 kohdan k alakohdassa tarkoitetut tiedot saadaan tuloksena vain, jos hakuperusteena on käytetty ’syntymäaikaa’.
            
         
         
            11 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 21 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 236, 19.9.2018, s. 1.
         
            (2)  Euroopan parlamentin ja neuvoston asetus (EU) 2019/817, annettu 20 päivänä toukokuuta 2019, kehyksen vahvistamisesta ulkorajoja ja viisumipolitiikkaa koskevien EU:n tietojärjestelmien yhteentoimivuudelle ja Euroopan parlamentin ja neuvoston asetusten (EY) N:o 767/2008, (EU) 2016/399, (EU) 2017/2226, (EU) 2018/1240, (EU) 2018/1726 ja (EU) 2018/1861 sekä neuvoston päätösten 2004/512/EY ja 2008/633/YOS muuttamisesta (EUVL L 135, 22.5.2019, s. 27).
         
            (3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (4)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (5)  EYVL L 176, 10.7.1999, s. 36.
         
            (6)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (7)  EUVL L 53, 27.2.2008, s. 52.
         
            (8)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
         
            (9)  EUVL L 160, 18.6.2011, s. 21.
         
            (10)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).
         
            (11)  C(2021) 4123.